แม่ม่ายถูกฆ่าทุบหัวดับ ตร.ขอนแก่น เร่งตามตัวลูกเลี้ยง หลังมีพิรุธหายไป
แม่ม่ายสาววัย 57 ปี ถูกพบเป็นศพโดนคนร้ายฆ่าโหดทุบหัวจนหน้าเละตายคาที่หน้าบ้านที่ อ.น้ำพอง จ.ขอนแก่น นำศพส่งชันสูตรแล้ว ด้าน ตร.สงสัยลูกเลี้ยงหลังหายไป พุ่งปมฆ่าเรื่องครอบครัว ทะเลาะในวงสุราเมื่อเวลา 10.30 น.วันที่ 9 พ.ค.63 พ.ต.ท.ประยุทธ คำบอนพิทักษ์ สว.สอบสวน สภ.น้ำพอง รับแจ้งจากชาวบ้านใน อ.น้ำพอง จ.ขอนแก่นว่า มีคนถูกฆ่าตายที่บ้านหลังหนึ่งในพื้นที่ บ้านหนองทุ่ม ม.12 ต.พังทุย ให้ตำรวจไปตรวจที่เกิดเหตุและชันสูตรพลิกศพผู้ตายด้วย ภายหลังรับแจ้งจึงรายงานให้ผู้บังคับบัญชาทราบ จากนั้นไปตรวจที่เกิดเหตุพร้อมด้วย พ.ต.อ.อนุศักดิ์ ศักดาวัชรานนท์ ผกก.สภ.น้ำพอง และกำลังเจ้าหน้าที่ชุดสืบสวนอีกหลายนาย นอกจากนี้ยังได้ประสานแพทย์เวร รพ.น้ำพอง และเจ้าหน้าที่พิสูจน์หลักฐาน 4 ขอนแก่น ร่วมตรวจที่เกิดเหตุด้วยสภาพที่เกิดเหตุพบศพผู้ตาย นอนตายอยู่ที่พื้นที่ดินบริเวณหน้าบ้าน ทราบชื่อว่า นางบุญมี จันทร์ภิรมย์ หรือ ติ๋ม อายุ 57 ปี เจ้าของบ้านนอนตายในสภาพนอนหงาย สวมเสื้อยืดแขนสั้นสีชมพู ใส่กางเกงขายาวสีเทา ใบหน้าซีกขวา ถูกทุบด้วยของแข็ง จนใบหน้าเละ ฟันหลุด มีสุนัขที่ผู้ตายเลี้ยงไว้หลายตัวนอนเฝ้าศพผู้ตาย ใกล้กับศพผู้ตาย พบเตียงพับ ที่มีคราบเลือดจำนวนมาก และมีโทรศัพท์มือถือตกอยู่บนเตียง 1 เครื่อง ข้างๆ เตียงพับพบพัดลมตั้งพื้นเปิดอยู่ พร้อมลำโพงบลูทูธ 1 ชุด และพวงกุญแจ และมีมีดสปาร์ตา เปื้อนเลือดตกอยู่ เจ้าหน้าที่ ศพฐ.4 จึงตรวจยึดไว้เป็นหลักฐาน จากนั้นได้ร่วมกันตรวจที่เกิดเหตุและชันสูตรศพ ผู้ตายเสียชีวิตไม่น้อยกว่า 6 ชม. จึงมอบศพให้มูลนิธิศาลเจ้าพ่อน้ำพอง นำศพไปที่นิติเวช รพ.ศรีนครินทร์ เพื่อให้แพทย์ชันสูตรศพตามขั้นตอนนายปารเมศ นามมา อายุ 48 ปี ผู้ช่วยผู้ใหญ่บ้าน เปิดเผยว่า นางติ๋มเคยมีครอบครัวในเมืองขอนแก่น แต่เลิกกันนานแล้วต่อมาได้สามีใหม่มีอาชีพขายของตามตลาดนัด แต่สามีได้เสียชีวิตเมื่อ 2 ปีที่ผ่านมา จากนั้นนางติ๋มก็อาศัยอยู่ที่บ้านเพียงลำพัง ยึดอาชีพเป็นหมอนวดแผนโบราณ หานวดตามหมู่บ้าน และตามสถานที่ต่างๆ ที่ลูกค้าเรียกไป และเมื่อช่วงต้นเดือน พ.ค.ที่ผ่านมาได้มีชาย ทราบเพียงชื่อเล่นว่านายเป้ รูปร่างผอม สูงประมาณ 170 ซม. ตัดผมรองทรง มาหานางติ๋มที่บ้าน และนางติ๋มก็บอกกับเพื่อนบ้านใกล้เคียงว่า นายเป้เป็นนักดนตรีเปิดหมวก ตามตลาดนัดและถนนคนเดิน เป็นลูกเลี้ยงที่สามีเคยเลี้ยงดูมา จะมาอาศัยอยู่ด้วย เนื่องจากช่วงไวรัสโควิดระบาด ไม่สามารถร้องเพลงได้ และนางติ๋มเคยไปบอกกับ กำนันและผู้นำชุมชนว่า นายเป้ เป็นผู้ป่วยจิตเวช ต้องกินยาเป็นประจำ ชาวบ้านหลายคนที่รู้จึงได้ตักเตือนว่า ไม่ควรให้มาอาศัยอยู่ด้วยเพราะจะเกิดอันตรายกับชาวบ้านแต่นางติ๋มบอกว่า คนบ้าฆ่าคนไม่มีความผิด และไม่กลัว ทุกคนจึงปล่อย และเฝ้าดูอยู่ห่างๆตั้งแต่นายเป้มาอยู่ด้วย ที่บ้านนางติ๋มจะมีการดื่มกินเปิดเพลงเสียงดัง ตั้งแต่ช่วงเย็นจนดึกดื่นชาวบ้านมาบอกกล่าวก็ถูกไล่ตะเพิด บางรายถูกนางติ๋มถือมีดสปาร์ตาข่มขู่ เพื่อนบ้านจึงไม่ใส่ใจ โดยก่อนที่จะถูกฆ่าตายนั้น ช่วงกลางวัน วันที่ 8 นางติ๋มออกจากหมู่บ้านไปนวดให้ลูกค้า ที่บ้านจึงเหลือเพียงนายเป้ ที่คอยเลี้ยงสุนัขและดูแลบ้าน ช่วงเย็นนางติ๋มกลับจากไปนวดให้ลูกค้า ก็ซื้อสุรามาดื่มที่บ้านกับลูกเลี้ยง และเปิดเพลงเสียงดังลั่น ประมาณ 3 ทุ่ม นางติ๋มเดินไปหาเพื่อนบ้าน พร้อมกับบอกว่า ให้ไปไล่นายเป้ ลูกเลี้ยงออกจากบ้านให้ด้วย แต่เพื่อนบ้านเห็นว่านางติ๋มเมาจึงได้แต่ปลอบใจว่า สร่างเมาแล้วค่อยคุยกันดีดี คุยตอนเมาจะไม่รู้เรื่อง นางติ๋มจึงเดินกลับมาที่บ้าน จากนั้นเพื่อนบ้านข้างเคียงก็ได้ยินเสียงคนทะเลาะกัน และเสียงเพลงก็เปิดดังขึ้นกว่าปกติ จนรุ่งเช้า ชาวบ้านจึงพบนางติ๋มเป็นศพถูกฆ่าตายอยู่ลานดินหน้าบ้าน ส่วนนายเป้ ลูกเลี้ยงก็หายตัวไปด้าน นางแป๋ว เพื่อนบ้านที่มีบ้านอยู่ใกล้กัน กล่าวอ้างว่า ทุกครั้งที่ได้ยินเสียงทะเลาะกันส่วนใหญ่ฝ่ายชายจะเป็นคนขึ้นเสียง นางติ๋มจะเงียบและมักจะถูกฝ่ายชายดุด่าต่อว่า ในลักษณะของคนที่มีอารมณ์หึงหวง และเป็นเหมือนมีความสัมพันธ์ฉันชู้สาว โดยคืนที่จะถูกฆ่าตาย ก็ได้ยินเสียงฝ่ายชายต่อว่าผู้ตายต่างๆ นานาว่า ผู้ตายแอบมีคนอื่น มีกิ๊ก ปันใจให้คนอื่น เหมือนจะหึงหวงผู้ตาย กระทั่งฝ่ายหญิงถูกฆ่า และฝ่ายชายก็หายหน้าไป จึงเชื่อว่า ทั้งสองคนน่าจะมีความสัมพันธ์ลึกซึ้งเกินกว่า ลูกเลี้ยงกับแม่เลี้ยง จึงเชื่อว่าลูกเลี้ยงฆ่าแม่เลี้ยงเพราะหึงหวงขณะที่ พ.ต.อ.อนุศักดิ์ ศักดาวัชรานนท์ ผกก.สภ.น้ำพอง กล่าวว่า จากการสอบถามชาวบ้านต่างก็ให้ข้อมูลตรงกันว่าผู้ตายไม่มีสามี และอาศัยอยู่ที่บ้านเพียงลำพัง แต่ในช่วงอาทิตย์กว่าๆ นี้มีชายอีกคนมาอาศัยอยู่ด้วยชาวบ้านทราบข้อมูลเพียงว่าเป็นลูกเลี้ยงของสามีที่ตายแล้วมาขออาศัยอยู่กับผู้ตายและมักจะมีการดื่มกินที่บ้านในช่วงเย็นจนถึงค่ำมืดเกือบทุกวัน ผู้นำชุมชนต้องคอยมาตักเตือน เนื่องจากเมื่อผู้ตายดื่มสุราแล้วนิสัยก็จะเปลี่ยนไป จนมีเรื่องทะเลาะกับชาวบ้าน แต่เมื่อถูกฆ่าตาย ชาวบ้านต่างก็สงสัยว่าคนที่ลงมือก่อเหตุน่าจะเป็นลูกเลี้ยง เพราะหลังพบศพผู้ตาย ลูกเลี้ยงก็หายตัวไปพร้อมกีตาร์ผกก.สภ.น้ำพอง กล่าวด้วยว่า ขณะนี้ เจ้าหน้าที่ตำรวจชุดสืบสวนได้ลงพื้นที่หาเบาะแสของคนร้าย รวมถึงเบาะแสของลูกเลี้ยงรายนี้ด้วยเช่นกัน ส่วนประเด็นที่ถูกฆ่าตายนั้นอาจจะเกิดจากปัญหาในครอบครัว และการทะเลาะวิวาทในวงสุรา และสันนิษฐานว่า คนตายน่าจะนอนอยู่บนเตียงพับ แล้วถูกทำร้าย ดิ้นรนต่อสู้จนตกลงไปที่พื้นดิน แล้วถูกทำร้ายซ้ำจนเสียชีวิตคาที่.
แม่ม่ายสาววัย 57 ปี ถูกพบเป็นศพโดนคนร้ายฆ่าโหดทุบหัวจนหน้าเละ ตายคาที่หน้าบ้านที่ อ.น้ำพอง จ.ขอนแก่น นำศพส่งชันสูตรแล้ว ด้าน ตร.สงสัยลูกเลี้ยงหลังหายไป พุ่งปมฆ่าเรื่องครอบครัว ทะเลาะในวงสุรา
ฆ่าแม่ม่าย,ฆ่าทุบหัว,สภ.น้ำพอง,ขอนแก่น,แม่เลี้ยงทะเลาะลูกเลี้ยง,ทะเลาะกันในวงสุรา,ลูกเลี้ยงฆ่าแม่เลี้ยง,ข่าวทั่วไป